આણંદ જિલ્લાના હાડગુડમાં આવેલી સરકારી પ્રાથમિક શાળા પણ આવું જ બીજું ઉદાહરણ છે. શાળાના ગેટ આગળ પહોંચતા જ ત્યાં સુવાક્ય લખેલું જોવા મળ્યું. ‘બ્લેક કલર ભાવાનાત્મક રીતે ખરાબ હોય છે, પરંતુ દરેક બ્લેક બોર્ડ વિદ્યાર્થીઓનું જીવન વ્હાઇટ બનાવી દે છે.’ આ શાળાની ખાસ વિશેષતા જ એ છે કે દરેક વાતને અહીં સુવાક્ય દ્વારા રજૂ કરવામાં આવી છે. શાળામાં પ્રવેશ કરતા જ સીસીટીવી કેમેરામાં તમે કેદ થઈ જાવ છો. શાળાની એક-એક દીવાલ સુવાક્યો થકી જાણે તમારી સાથે વાતો કરતી હોય તેવું લાગે છે. સીડીઓ પર પણ અલગ-અલગ રીતે ગણિત અને હિન્દી વિષયની જાણકારી આપતંુ લખાણ જોવા મળે છે. શાળાની નેમ પ્લેટમાં જ વિકાસના વાવેતર લખાયેલંુ છે જે સ્પષ્ટ કરે છે કે, ખરેખર અહીં વાતો નહીં, પણ કામ થાય છે. આઝાદી પહેલાં ૧૮૯૩માં સ્થપાયેલી આ શાળાએ તાજેતરમાં જ ૧૨૫મા વર્ષમાં પ્રવેશ કર્યો છે. નવ વિદ્યાર્થીઓથી શરૃ થયેલી આ શાળાની સાચી પ્રગતિ છેલ્લાં પાંચ વર્ષમાં થઈ છે. આજે ૯૦૦ જેટલા વિદ્યાર્થીઓ આ શાળામાં અભ્યાસ કરે છે. ગત વર્ષે ૧૨૨ સ્ટુડન્ટ અન્ય ખાનગી શાળાઓમાંથી અહીં આવ્યા છે. તે બાબત પુરવાર કરે છે કે, શાળામાં શિક્ષણની ગુણવત્તા જળવાઈ રહી છે. શાળામાં કુલ ૨૫ વર્ગખંડો છે. અહીં બાળકોને પીવાના પાણી માટે આરઓ સિસ્ટમ લગાવવામાં આવી છે. કન્યા અને કુમાર વિદ્યાર્થીઓ માટે અલગ-અલગ સેનિટેશનની સુવિધા ઉપલબ્ધ કરવામાં આવેલી છે. શાળાનાં બાળકો માટે ખાસ પ્રકારનું મધ્યાહ્ન ભોજન માટેનો શેડ તૈયાર કરવામાં આવ્યો છે. શિક્ષણ ઉપરાંત ઇતર વાંચનમાં રસ વધે તે હેતુસર ૬ થી ૮ ધોરણનાં બાળકો માટે પુસ્તકાલયની પણ વ્યવસ્થા કરવામાં આવી છે. અહીં દર પંદર દિવસે બાળકને નવું પુસ્તક વાંચવા માટે આપવામાં આવે છે. અહીં બાળકોના ખાસ વિદ્યાર્થી-કાર્ડ બનાવવામાં આવે છે. જેમાં બાળકની અંગત માહિતી ઉપરાંત વર્ષ દરમિયાન થયેલી દરેક પ્રવૃત્તિની રૃપરેખાની નોંધ કરેલી હોય છે. કોઈ પણ વિદ્યાર્થી વિશે કોઈ પણ પ્રકારની માહિતી મેળવવી હોય તો આ કાર્ડ દ્વારા સહેલાઈથી મળી રહે છે. કોમ્પ્યુટર એ આજના યુગમાં પાયાનું શિક્ષણ ગણાય છે. જેથી આ શાળામાં દરેક વિદ્યાર્થીને કોમ્પ્યુટરનું જ્ઞાન આપવામાં આવે છે. તે માટે બારથી પણ વધુ કોમ્પ્યુટર ધરાવતી અલાયદી લેબ બનાવવામાં આવી છે. આ ઉપરાંત સ્માર્ટ ક્લાસના કન્સેપ્ટને પણ અહીં સફળતા મળી છે. તો પર્યાવરણની જાળવણી માટે ફૂલ- છોડની વાવણી ઉપરાંત તેની માવજત લેવાનું પણ અહીં શીખવાય છે. દરેક તહેવાર, ડેની ઉજવણી ધામધૂમથી થાય છે. નવરાત્રીમાં તો બાળકો ગરબા રમવાની મજા લેતાં હોય છે. તો વળી દિવાળી, ક્રિસમસ, હોળી, ધુળેટી, ગણેશઉત્સવ જેવા દરેક તહેવારો મનાવવામાં આવે છે.